สังคมข่าวหุ้นดาวเขียว
ตลาดหุ้นสัปดาห์ก่อนคาดเดายาก แต่สัปดาห์นี้ ถึงแม้ ดาวเขียวไม่ใช่หมอดูทำนองซินแสไล้อัน แต่ขอฟันธงเลยว่า ตลาดหุ้นจะเป็นขาลงแรง แนวรับสัปดาห์นี้ 1,400 จุดค่อนข้างชัด จากนั้นถึงจะรีบาวด์เล็กๆ ส่วนจะลงต่อหรือพลิกขึ้นว่ากันอีกที
10 ส.ค. 2558

ดาวเขียว
 
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 10 สิงหาคม 2558…
*… ตลาดหุ้นสัปดาห์ก่อนคาดเดายาก แต่สัปดาห์นี้ ถึงแม้ ดาวเขียวไม่ใช่หมอดูทำนองซินแสไล้อัน แต่ขอฟันธงเลยว่า ตลาดหุ้นจะเป็นขาลงแรง แนวรับสัปดาห์นี้ 1,400 จุดค่อนข้างชัด จากนั้นถึงจะรีบาวด์เล็กๆ ส่วนจะลงต่อหรือพลิกขึ้นว่ากันอีกที…
*… เหตุผลหลักของความมั่นใจ คือ สัญญาณจากดัชนีเศรษฐกิจสหรัฐฯ เมื่อวันศุกร์ที่ทำให้ดอลลาร์กลายเป็นช่วงเวลาขาขึ้นเต็มตัวไม่ต้องรอให้เฟดขึ้นดอกเบี้ยเป็นทางการ…
*… สอดรับกับเสียงบ่นของนักลงทุนที่บอกว่าเล่นยาก แม้นักวิเคราะห์ก็ผิดพลาดซ้ำซาก…
*…ตัวเลขการจ้างงานนอกภาคเกษตรล่าสุดสหรัฐฯที่เฟดรอคอยตอกย้ำอีกครั้งว่าการจ้างงานของบริษัทในตลาดแรงงานมาถึงจังหวะจ้างงานเต็มที่คือระดับว่างงาน 5.3% ตามมาตรฐานอเมริกัน การจ้างงานเพิ่มขึ้น 2.1% จากระยะเดียวกันปีก่อนอาจไม่เยอะแต่มีความหมายมากกว่านั้นเพราะค่าแรงเพิ่มขึ้นชัดเจน…
*…นั่นยังไม่สำคัญเท่ากับตัวเลขเชิงลึกอีกตัวหนึ่งนั่นคือสัดส่วนของคนที่มีงานทำเต็มเวลาแบบประจำกระโดดแรงจากระดับ 60% เศษเป็น 81.18% ที่เหลือทำงานแบบพาร์ทไทม์ สูงสุดนับแต่เกิดวิกฤตซับไพรม์สะท้อนว่าจากนี้ไปตลาดแรงงานจะต้องหนีไม่พ้นเพิ่มค่าจ้าง เพราะนายต้องแข่งขันสร้างแรงจูงใจผ่านค่าจ้างและสวัสดิการเพิ่มขึ้น….
*…ตัวเลขจ้างงานดีสุดในรอบ 7 ปี ทำให้เฟดถูกภาวะจำยอมในประเทศบังคับให้ต้องขึ้นดอกเบี้ยเพื่อป้องกันเงินเฟ้อเป็นสำคัญ แม้จะขึ้นแค่ 0.25% ก็มีความหมายในระดับเด็ดดอกไม้สะเทือนถึงดวงดาวทีเดียวเชียว…
*…ตลาดอัตราแลกเปลี่ยนเงินข้ามสกุลขานรับข่าวตัวเลขจ้างงานทันควันยิ่งกว่ากามนิตหนุ่มบวกความเร็วของเสียงดอลลาร์พรวดทะลุ 125 เยนไปทันควัน ก่อนจะมีแรงขายออกมาดันกลับมาที่เดิมแต่นั่นไม่ใช่คำตอบสุดท้าย เพราะสัญญาณขาขึ้นของดอกเบี้ยเฟดนั้นชัดเจนโดยไม่ต้องประกาศเป็นทางการ…
*…ตลาดที่ฉับไวรองลงไปคือตลาดน้ำมันเพราะก่อนหน้าตัวเลขจ้างงานสหรัฐฯจะประกาศยังบวกกลับจากวันพฤหัสบดีอยู่ดีๆ พอประกาศออกแรงเทขายล้นหลาม ทำให้ราคาร่วงผล็อยยิ่งกว่าใบไม้ร่วงราคา NYMEX  เหลือแค่ระดับ 43.87 ดอลลาร์ต่อบาร์เรล ส่วนเบรนท์ร่วงตามมาห่างๆ เหลือแค่ 48.61ดอลลาร์ต่อบาร์เรล คนถือหุ้นน้ำมันทั่วโลกจิตพิสัยตกวูบนอนหลับไม่ลงตลอดสุดสัปดาห์…
*…เฟดไม่มีทางเลือกต้องขึ้นดอกเบี้ยแน่ แต่ยากจะคาดเดาว่าเมื่อใด บอกล่วงหน้าได้เลยว่าเพียงแค่ดอกเบี้ยเฟดขยับปรากฏการณ์ผลสะเทือนผีเสื้อขยับปีก จะเกิดตามมารุนแรงผ่านค่าดอลลาร์…
*… ค่าดอลลาร์แพงคือจุดจบของสงครามค่าเงินที่กังวลกัน 2 ปีก่อนเสียที เปลี่ยนเป็นสงครามแย่งชิงกันถือเงินดอลลาร์ครั้งใหม่ …
*…สงครามใหม่นี้ คนจะแย่งกันเข้าซื้อดอลลาร์อย่างตะกรุมตะกราม เพราะเชื่อว่าดอลลาร์จะแพงขึ้นทิ้งการถือเงินสกุลอื่นๆ ลงไป ผลลัพธ์คือกองทุนเก็งกำไรข้ามชาติจะทิ้งเงินสกุลอื่นหันมาถือดอลลาร์แต่นั่นหมายถึงการทิ้งหุ้นและตราสารหนี้ด้วย...
*… ชาติที่จะได้รับประโยชน์เต็มๆ ระดับบุญหล่นทับเท้าบวมหนีไม่พ้นญี่ปุ่น เพราะยิ่งดอลลาร์แข็งเท่าใดยิ่งส่งออกดีเท่านั้น แถมแบงก์ชาติญี่ปุ่นหรือ BOJ ไม่ต้องพิมพ์แบงก์ตามมาตรการ QE มากมายก็ทำให้เศรษฐกิจฟื้นตัวจากค่าเยนอ่อน แทบไม่ต้องทำอะไร…
*… อีกชาติหนึ่งจะได้ประโยชน์ภายใต้เงื่อนไขสำคัญคือจีน ที่หากลดค่าหยวนโดยปล่อยลอยตัวเลิกผูกติด (pegged) กับค่าดอลลาร์เกือบตายตัวเหมือนอดีตและปัจจุบัน…
*…หากจีนลอยตัวหยวนจะเกิดผลทันที คือ ส่งออกที่หดตัวลงแรงจะขยับขึ้นโดดเด่น เพราะหยวนอ่อนโดยไม่ต้องแทรกแซง ที่สำคัญทุนสำรองเงินตราที่ถือพันธบัตรรัฐบาลอเมริกันมากที่สุดในโลก จะเพิ่มค่าทวีคูณหากคำนวณเป็นหยวน  งานนี้ถือว่าน็อกมืด แถมได้ 2 เด้งอีกด้วยสำคัญแค่ว่าจะกล้าทำหรือไม่เท่านั้น…
*…ตัวเลขส่งออกจีนล่าสุดลดลง เดือนกรกฎาคม 8.3% และดัชนีผู้ผลิตลดลงต่ำสุดในรอบ 6 ปี เพราะตลาดสหภาพยุโรปหดตัว และหยวนแพงตามดอลลาร์ ตัวเลขชัดเจนอย่างนี้ได้เห็นพฤติกรรมดาราแบบว่า “แยกกันอยู่ชั่วคราว สร้างดาวคนละดวง” ที่ไม่ถึงกับหย่าร้างเด็ดขาดแน่นอนไม่เกินปีนี้…
*… หันมองเศรษฐกิจไทยวังเวงเหว่ว้ายิ่งกว่าจีนและกรีซ บาททะลุ 35.15 บาทต่อดอลลาร์ไปแล้ว ยังไม่มีสัญญาณว่าจะกลับไปแข็งได้อีก นักวิเคราะห์ตลาดเงินคาดเดาทะลุ 40บาทต่อดอลลาร์ ไม่เกินปีนี้ หากรองนายกรัฐมนตรียังคงมีชื่อ ม.ร.ว.ปรีดิยาธร เทวกุล และนายกรัฐมนตรีชื่อ พลเอกประยุทธ์ จันโอชา…
*…สำทับข่าวร้ายเพิ่มเติม เมื่อนักวิเคราะห์บางสำนักระบุว่า หลังหมดเทศกาลประกาศงบศุกร์ที่ 14 สิงหาคมนี้แล้ว จะมีการประกาศโดยสมาคมนักวิเคราะห์หลักทรัพย์ ปรับลดเป้ากำไรและรายได้ของ บจ.ครึ่งหลังของปีนี้ลงอีกประมาณ 5% ซึ่งเท่ากับลดจากต้นปีไป 10% ซึ่งเทียบเคียงแล้วดัชนีเหมาะสมของตลาดจะต้องลดลงไปที่1,400 จุด อย่างเลวปานกลาง หรืออาจจะ 1,350 จุดหากเลวร้ายสุดๆ…
*…ปิดตลาดบ่ายวันศุกร์  ดาวเขียวใจหายวาบ มูลค่าซื้อขายหดเหลือ 2.4 หมื่นล้านบาทใกล้เคียงตรุษจีนและเช็งเม้ง เข้าข่ายตลาดวายชัดๆ บอกถึงความเสื่อมศรัทธาและความหวังต่ออนาคตของนักลงทุนได้ดี และที่สำคัญต่างชาติกับกองทุนช่วยกันเคาะขายเหมือนเป็นโรคนิ้วล็อกทีเดียว…เข้าข่ายตลาดวาย…
*… ถ้าเป็นอดีตโบรกเกอร์โวยตายเลย เพราะขาดทุนแน่นอนแต่ยามนี้มีพอร์ตเทรดหรือพร็อพเทรดมาช่วยหากำไรขาขึ้นขาลงสบาย แถมจับล็อกเขาใหญ่ที่ไอพีโอฟาดกำไรครบวงจรจึงไม่เดือดร้อนกับการที่ตลาดจะหดตัวหรือขยายตัวเหมือนเก่า งานนี้คนที่ควรจะเก้าอี้ร้อนอย่างเกศรา มัญชุศรี ก็ไม่เห็นเก้าอี้จะแข็งกระด้างอย่างไร เหยื่อตัวจริงอย่างรายย่อยได้แต่แบ๊ะแบ๊ะแบ๊ะ..
*… มีคนถามว่า AJD มีดีอะไรวิ่งแรงกว่าโด๊ปไวอากร้า แต่บอกได้ว่าย้อนประวัตินิสัยคนเล่นหุ้นตัวนี้ให้ดีเสียก่อน พูดได้แค่นี้คงเข้าใจถ้าไม่เข้าใจก็ตัวใครตัวมันละกัน…
*…ก่อนส่งท้าย ดาวเขียวขอย้ำว่ายามนี้หากไม่คิดออกจากตลาดหุ้น ต้องselective buy เท่านั้น ส่วนคนที่จะล้างพอร์ตก็เชิญใช้สิทธิ์เพราะสถานการณ์ไม่เอื้อลงทุนจริงๆ ยามนี้ เพราะหุ้นบางตัว อาจเข้าข่ายถูกแล้ว แต่อาจมีถูกกว่า…
*… ปิดท้ายกันเช่นเคยกับข่าวหุ้นเจาะตลาด ออนทีวี  เริ่มตั้งแต่เช้า  08.40-09.00 น. พบกันสดๆ กับ “มอร์นิ่งสตาร์ หุ้นดาวเด่น” ที่จะอัพเดตตลาดหุ้นทั่วโลก เพื่อมองแนวโน้มตลาดหุ้นไทยภาคเช้า โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดช่วงบ่าย พบกับรายการ ข่าวหุ้นเจาะตลาด ช่วงวันจันทร์-ศุกร์ เวลา 13.35-14.00 น. ออกอากาศกันแบบสดๆ ผ่านสถานีดิจิตอลช่อง 19  สปริงนิวส์ หรือดูย้อนหลังผ่าน http:/www.springnews.co.th การันตีข้อมูลข่าวสารแน่นเหมือนเดิม ทุกโจทย์เรื่องหุ้นโดยทีมข่าวมืออาชีพ หาคำตอบได้ที่ ข่าวหุ้นธุรกิจ เท่านั้น